**СТЕПЕНУВАЊЕ НА ПРИДАВКИТЕ**

Степенување на [придавките](https://makedonskijazik.mk/2009/12/%D0%BF%D1%80%D0%B8%D0%B4%D0%B0%D0%B2%D0%BA%D0%B8.html) е карактеристично само за описните, односно квалитативните придавки. Тие изразуваат некое својство на предметот кое може да биде застапено во помал или поголем степен.

На пример, некој предмет може да биде мал, некој да е уште помал, а некој во споредба со другите да е најмал.

Со посебните форми на компарација се изразува степенот (степенување) на дадениот квалитет кога се споредуваат два или повеќе предмети.

Формите за компарација се:

1. **Позитив** – основната форма на придавката (добар).

На пр.: Тој е добар ученик.

2. **Компаратив** – форма за споредување на два предмета. Се образува со префиксот: по-, кој се пишува слеано со придавката (подобар).

На пр.: Тој е подобар ученик од Горан.

3. **Суперлатив** – форма за споредување на еден со повеќе предмети. Се образува со префиксот: нај-, кој се пишува слеано со придавката (најдобар).

На пр.: Тој е најдобар ученик во класот.

**ОБРАЗУВАЊЕ НА ПРИДАВКИТЕ**

Образување нови зборови од други зборови е многу продуктивен начин за збогатување на речникот. Голем број придавки се образувани од други зборови, особено односните.

Дел од [придавките](https://makedonskijazik.mk/2009/12/%D0%BF%D1%80%D0%B8%D0%B4%D0%B0%D0%B2%D0%BA%D0%B8.html) се образуваат од други зборови со суфикси.

1. Образување од именки обично се прави со суфиксите:
– ов/ -ев (јаболков);
– ски/ -шки/ -чки (свински, морски, тиквешки, човечки);
– ен (дрвен, златен, устен);
– ест (пердувест);
– ин (теткин);
– ји (птичји, кравји)
– ав (крастав)

2. Од глаголите се образуваат придавки со следните суфикси:
– ен (плетен, шиен);
– ачки/ -ечки (исцрпувачки, стоечки, пливачки);
– лив (предвидлив, миризлив);
– телен (растителен).

3. Од други придавки:
– кав (дебелкав, жолетникав);
– ичок/ – ечок (слабичок, малечок);
– узлав (белузлав).

4. Од прилози:
– ен/ -шен (долен, овдешен).

5. Од бројни основи:
– ен (двоен, троен)
– ти (петти);
– ичен (првичен, вторичен).

**ФУНКЦИЈА НА ПРИДАВКАТА ВО РЕЧЕНИЦАТА**

Функција на придавката во реченицата означува место и задача на овој вид збор од морфолошка гледна точка во синтаксичка. Затоа, нејзината функција во реченицата е предмет на проучување на [морфосинтаксата](https://makedonskijazik.mk/2018/10/%D0%BC%D0%BE%D1%80%D1%84%D0%BE%D1%81%D0%B8%D0%BD%D1%82%D0%B0%D0%BA%D1%81%D0%B0.html).

Морфолошки, придавката е менлив збор што означува некое својство на именката, а синтаксички, таа може да биде подмет или дел од глаголско-именскиот прирок.

[Придавката](https://makedonskijazik.mk/2009/12/%D0%BF%D1%80%D0%B8%D0%B4%D0%B0%D0%B2%D0%BA%D0%B8.html) во реченицата е секогаш поврзана со именката, па затоа нејзината функција е во тесна врска со неа. Таа врска може да биде непосредна или посредна.

На пр.:

1. Добра книга.

2. Книгата е добра.

Во првиот пример врската е непосредна (веднаш пред именката) и тогаш придавката има улога на атрибут.

Во вториот пример врската е посредна (стои со помошниот глагол сум – е) и тогаш е дел од прирокот (именски прирок).

Поретко се случува придавката да стои самостојно во реченицата, без именката. Тогаш значењето на придавката се доближува до значењето на [именката](https://makedonskijazik.mk/2009/11/%D0%B8%D0%BC%D0%B5%D0%BD%D0%BA%D0%B8.html). Во ваков случај придавката добива функција како именката, односно може да биде:

а) подмет во реченицата

на пр.: *Немирните* беа избркани од час.

б) предмет во реченицата

на пр.: Им завидувам на *старите* за мудроста што ја поседуваат.

в) прилошка определба

на пр.: Јас ќе напишев *подобро*.

**ВЕЖБИ**

1. Од следните зборови издвој ги придавките: **моли, молба, молење, молител, замоли, замолен, молејќи, дом, дома, домаќин, домашен, задомена, домување, домува**.

2. Направи морфолошка анализа на следните придавки (да се определи видот, родот, бројот, членот, степенувањето):
**најубав, умствената, десеттото, нејзини.**

3. Образувај придавки од следните зборови: **сестра, Стојан, Македонија, Охрид, есен, орел, овца, коза, црква, училиште, липа, крв.**

а) Дали може да се образуваат споредбени степени од овие придавки? Зошто?

4. Определи ја функцијата на придавките во следните реченици:

а) Убавиот цртеж е на Марија.

б) Оваа маса е најмала.

в) Неговата брада е црвена.

г) Богатите никогаш не ги разбираат сиромашните.

д) Петтиот добитник на наградата е старецот.